ΓΡΑΠΤΗ ΕΡΩΤΗΣΗ P-0598/96 υποβολή: Stefano De Luca (UPE) προς την Επιτροπή (6 Μαρτίου 1996)

Θέμα: Άνιση μεταχείριση στη χορήγηση ενισχύσεων στους γεωργούς

Κατά τα 2 τελευταία έτη εμπορίας - 1994/95 και 1995/96 - η Σαρδηνία επλήγη από σοβαρότατη ξηρασία, με αποτέλεσμα να υποστούν ζημίες όλοι οι παραγωγοί της περιοχής. Το Δ.Σ. της Περιφέρειας εξέδωσε, για τον λόγο αυτό, συμπληρωματική οδηγία, η οποία περιέχει διατάξεις για την ενεργοποίηση υπουργικών διαταγμάτων που αφορούν τις χρηματοδοτικές παρεμβάσεις υπέρ των γεωργικών εκμεταλλεύσεων που επλήγησαν από την ξηρασία.

Ωστόσο, όπως συμβαίνει εδώ και καιρό, η Περιφέρεια αδίκησε τους γεωργικούς φορείς (φυσικά και νομικά πρόσωπα) που δεν χαρακτηρίζονται ως άμεσοι καλλιεργητές, κύριοι γεωργικοί επιχειρηματίες ή ανήκοντες σε συναφή επαγγέλματα (εκμισθωτές αγρών, αγρονόμοι, κτλ.)

Το ίδιο συνέβη με την εφαρμογή των κοινοτικών κανονισμών. Πράγματι, η Περιφέρεια της Σαρδηνίας απεφάσισε οτι οι άμεσοι καλλιεργητές και οι κύριοι γεωργικοί επιχειρηματίες θα λάβουν σημαντικά υψηλότερη ενίσχυση από τους λοιπούς γεωργικούς φορείς.

Ζητώ από την Επιτροπή να παρέμβει προκειμένου να σταματήσει αυτή η ανωμαλία που παραβιάζει τους κανόνες του ανταγωνισμού.

Απάντηση του κ. Fischler εξ ονόματος της Επιτροπής (19 Μαρτίου 1996)

Η Επιτροπή εξέτασε πρόσφατα, στο πλαίσιο των άρθρων 92 και 93 της συνθήκης ΕΚ, τις ενισχύσεις που προβλέπονται από τον περιφερειακό νόμο αριθ. 16/95 της περιφέρειας Σαρδηνίας σχετικά με τις επείγουσες παρεμβάσεις λόγω της ξηρασίας. Η Επιτροπή διαπίστωσε ότι οι ενίσχυσεις αυτές πληρούν τα κοινοτικά κριτήρια για την αποζημίωση των παραγωγών στον τομέα της γεωργίας λόγω φυσικών καταστροφών.

Οι ενισχύσεις αυτές είναι διαφόρων ειδών και αποσκοπούν στην αποζημίωση των γεωργών για ζημιές που έχουν υποστεί. Στη συγκεκριμένη περίπτωση, η Επιτροπή δεν έχει καμία βάση για να αντιταχθεί, στο πλαίσιο της εξέτασης κατά την έννοια των δύο προαναφερόμενων άρθρων, στην επιλογή της περιφερειακής διοίκησης για την κατανομή των διαθέσιμων πόρων με βάση ορισμένες προτεραιότητες.

Όσον αφορά τα άλλα κοινοτικά μέτρα, παρόλο που η ασάφεια της ερώτησης δεν επιτρέπει να εξακριβωθεί σε ποιούς κοινοτικούς κανονισμούς αναφέρεται το Αξιότιμο μέλος του Κοινοβουλίου, υπενθυμίζεται ότι η Σαρδηνία είναι μία περιφέρεια επιλέξιμη για το στόχο 1.

Η παρέμβαση των διαρθρωτικών ταμείων στηρίζεται στο πολυταμειακό επιχειρησιακό πρόγραμμα, το οποίο εγκρίθηκε με απόφαση της Επιτροπής της 25ης Σεπτεμβρίου 1994. Τα μέτρα ενίσχυσης στις γεωργικές εκμεταλλεύσεις που προβλέπονται από τα υποπρογράμματα που αποσκοπούν στην αξιοποίηση των ζωοτεχνικών παραγωγών και της ελαιοκομίας και στην αγροτική ανάπτυξη προβλέπουν ως δικαιούχους τους μεμονωμένους ή συνεταιρισμένους κατόχους γεωργικών εκμεταλλεύσεων. Δεν υπάρχει λοιπόν ουδείς περιορισμός ή διαφοροποίηση της πριμοδότησης βάσει του νομικού καθεστώτος του κατόχου γεωργικής εκμετάλλευσης.

Όσον αφορά τα μέτρα που υπάγονται στο στόχο 5α, ο προγραμματισμός του οποίου εντάσσεται στο ίδιο επιχειρησιακό πρόγραμμα, η περιφέρεια της Σαρδηνίας εφαρμόζει δύο μέτρα που συγχρηματοδοτούνται βάσει του κανονισμού (ΕΟΚ) αριθ. 2328/91 για τη βελτίωση της αποτελεσματικότητας των γεωργικών διαρθρώσεων ((ΕΕ L 218 της 6.8.1991. )). Η αντισταθμιστική αποζημίωση χορηγείται στους κατά κύρια απασχόληση κατόχους γεωργικών εκμεταλλέυσεων σε μειονεκτική περιοχή. Μολονότι ο κοινοτικός κανονισμός δεν περιορίζει τη χορήγηση αυτών των ενισχύσεων στους κατά κύρια απασχόληση κατόχους γεωργικών εκμεταλλεύσεων, οι εθνικές ή περιφερειακές αρχές που είναι υπεύθυνες για την εφαρμογή αυτού του μέτρου έχουν τη δυνατότητα να προβλέπουν συμπληρωματικούς ή περιοριστικούς όρους για τη χορήγηση της ενίσχυσης, για να προσαρμόσουν την εφαρμογή της στην ιδιαίτερη κατάστασή τους και στις προτεραιότητές τους. Το άλλο μέτρο που προβλέπεται στο πλαίσιο του στόχου 5α, δηλαδή η ενίσχυση για την τήρηση λογιστικών βιβλίων, προορίζεται, σύμφωνα με τις διατάξεις του εν λόγω κανονισμού, για τους κατά κύρια απασχόληση κατόχους γεωργικών εκμεταλλεύσεων.

Εν κατακλείδι, η Επιτροπή δεν θεωρεί ότι υπάρχει διακριτική μεταχείριση όσον αφορά τη χορήγηση ενισχύσεων στους κατόχους γεωργικών εκμεταλλεύσεων.